Akupresūra
Akupresūra arba taškinis masažas – poveikio žmogaus organizmui spaudant aktyvius kūno taškus technika, tradicinė kinų medicinos metodika. Masažuojama sukamaisiais judesiais nykščiu, didžiuoju pirštu ar specialiu 2–10 mm skersmens pieštuku. Kartais spaudoma delnu ar pėda. Akupresūros procedūra trunka nuo kelių sekundžių iki 10 minučių. Akupresūra padeda sureguliuoti kraujospūdį, veikia endokrininę sistemą, suaktyvina limfos apykaitą, malšina skausmą, ramina ir padeda atsipalaiduoti, pagerina bendrą savijautą, suteikia energijos. Akupresūra taikoma šių ligų gydymui: alerginės ligos – sloga, alerginis bėrimas; radikulitai, neuritai, ypač vyraujant skausmams; trišakio nervo neuralgija, veido nervo uždegimas; klausos nervo neuritas su ūžimu; skrandžio ir dvylikapirštės žarnos opaligė; vidurių užkietėjimas; venų išsiplėtimas, hemorojus, sunkumas kojose; nervinis pervargimas, lėtinis nuovargis, bendras organizmo išsekimas; nemiga; lytinės problemos, prostatitai; antsvoris, per didelis apetitas; galvos skausmai; vegetacinės nervų sistemos sutrikimai; klimakteriniai negalavimai; sąnarių ir stuburo skausmai; bronchinė astma (nepriklausoma nuo hormonų); rūkymas.